《次韵马仲元推官贺五马喜雨》
宋代·陈棣

甘澍随车未足贤，商霖小试涨晴川。
溶溶旧绿低蝉柳，聒聒新流响露田。
刈熟腰镰争满载，叩门乞粟不论钱。
老农岂但歌襦袴，尽道今年胜去年。

作者简介：宋处州青田人，字鄂父。陈汝锡子。以父荫为桐川掾，官至潭州通判。其诗于南渡之初，已先导宋季江湖之派，大都平易近情，不失风旨。有《蒙隐集》。